Styrelsen for Patientsikkerhed har ikke tillid til, at akutmodtagelsen på Slagelse Sygehus kan varetage særligt sårbare neurologiske patienters sikkerhed.

Patienternes sikkerhed var i fare, og Styrelsen mener ikke, at der udsyn for, at det vil ændre sig.

De har ikke tiltro til, at hospitalet laver deres arbejde ordentligt, og derfor har de givet et påbud, oplyser styrelsen i deres afgørelse.

Det betyder, at afdelingen har fået fuldstændigt forbud mod at modtage og behandle blandt andet epilepsipatienter og patienter med hjernehindeblødning eller slagtilfælde.

Påbuddet gælder også det neurologiske afsnit på Medicinsk Afdeling 3 på Slagelse Sygehus.

De neurologiske patienter, som ellers hører til Slagelse Sygehus, skal i stedet sendes videre til Sjællands Universitetshospital, som ligger i Roskilde.

I påbuddet skriver Styrelsen for Patientsikkerhed, at det kun er i helt særlige tilfælde, at Slagelse Sygehus må modtage patienter.

Det må kun ske, hvis en patient er i en livstruende tilstand, og hvor kørselsafstanden kan få betydning for patientens overlevelse.

Forbuddet kan først ophæves, hvis Slagelse Sygehus har indført en ny og væsentligt ændret handleplan.

Sygehuset skal også dokumentere, at der er sket en væsentlig forbedring af bemandingen med neurologiske speciallæger, så sygehuset har tilstrækkelige specialfaglige kompetencer.

Påbuddet kommer, efter at Styrelsen for Patientsikkerhed i maj 2016 modtog en indberetning vedrørende behandlingen af neurologiske patienter på Slagelse Sygehus.

Styrelsen tog på kontrolbesøg på sygehuset i sommeren sidste år, hvor indberetningen blev bekræftet.